Opgave 2. Vores sprog udvikler sig hele tiden

Måden, vi taler til hinanden på, de ord vi vælger, og måden, vi udtaler dem på, forandrer sig hele tiden. Nogle ord og udtryk bruger vi slet ikke i den ”korrekte” sprogbrug. LOL, LMAOF, OMG, YOLO og lignende udtryk kender du garanteret og bruger, når du skriver med dine venner på Skype, Snapchat, Facebook eller over sms. Måske kommer de med tiden med i retskrivningsordbogen, men lige nu findes de ikke på officielt dansk.

Den måde, vi skriver på, forandrer sig nemlig ikke i samme fart som vores talesprog. Derfor skriver vi tit ordene meget anderledes, end vi udtaler dem. Det er en af de ting, som gør dansk stavning rigtig svær. I nogle andre lande ligner måden, man taler på, måden, man skriver på, meget mere. Derfor er det lettere at være en dygtig staver i de lande.

Vi får nok ikke lige ændret loven om den danske stavning, men den måde, du skal lære om stavning på i dette materiale, gør forhåbentlig stavningen lettere for dig.

Der findes faktisk en lov om det danske sprog og måden at stave på. Dansk Sprognævn er øverste myndighed. Det betyder, at de bestemmer, hvordan vi staver ord. Grundreglerne blev faktisk besluttet helt tilbage i 1892. Der findes et *traditionsprincip* og et *sprogbrugsprincip*. På grund af traditionsprincippet skriver vi for eksempel *hjerte, hvor, hvem* og *hjem,* selvom vi i dag ikke udtaler h’et. Det gjorde man i gamle dage:

**A. Prøv selv at udtale ordene med h’et. Så lyder du faktisk næsten som en fra ”gamle dage”.**

Stavemåder er noget, som virkelig betyder noget for mange. I 1985 var der *Majonæsekrig* i Danmark. Dansk Sprognævn ville gøre det lettere at stave til nogle bestemte fremmedord, og derfor besluttede de, at det blandt andet skulle være frivilligt, om man ville skrive *majonæse* eller *mayonnaise* – men det gav altså oprør!

Der er faktisk nogle forskere, som synes, vi skal gør det helt frivilligt, hvordan vi staver. Så vil en dreng i Jylland eksempelvis kunne stave ordene præcis, som han siger dem, og en pige på Sjælland vil kunne stave ordene, som hun siger dem.

**VEM, VAD, VOR**

Ifølge Frans Gregersen, der er professor i dansk sprog, kunne man eksempelvis:

* fjerne h’erne i både hv-ord og hj-ord.
* fjerne *ad* og *af* og bare skrive *a*.
* slå en streg over de r’er, der volder problemer, og bruge *å* i stedet for. Så *tiger* blev til *tiå*. Og *kører* til *køå*.

*Ja sønes dt r en dåm ide - andre sønes dt r en rægti goe ide*.

**B. Hvad synes du? Brug fem minutter på at skrive din egen mening om det. Skal vi lave om på stavereglerne, så vi må skrive præcis, som vi snakker? Hvorfor/hvorfor ikke?**

NB. Et stavefif: ”Jeg synes” er nutid. Hvis du skriver ”Jeg syntes”, er det datid, og du synes det ikke længere. Det er en dum lille fejl, som mange laver

**C. Tal derefter om det med din sidemakker, og diskuter det til sidst i klassen.**

**D. Skriv en tekst med din egen stavemåde. Gå rundt i klassen, læs hinandens tekster – og tag diskussionen igen bagefter. Har du eller dine klassekammerater ændret mening?**

**E. Del tavlen op i to, og saml jeres meninger. På den ene halvdel skriver I fordelene, og på den anden del**

**af tavlen skriver I ulemperne.**

Og så kom vi godt i gang med at lære om det danske sprog. Lad os straks gå videre!